CELEX: 32011R0648
Language: hu
Date: 2011-07-04 00:00:00
Title: A Bizottság 648/2011/EU végrehajtási rendelete ( 2011. július 4. ) az 1266/2007/EK rendeletnek az egyes állatok esetében a 2000/75/EK tanácsi irányelvben előírt körzetelhagyási tilalom alóli mentesség feltételeire vonatkozó átmeneti intézkedések alkalmazásának időtartama tekintetében történő módosításáról  EGT-vonatkozású szöveg

5.7.2011   
            
            
               HU
            
            
               Az Európai Unió Hivatalos Lapja
            
            
               L 176/18
            
         A BIZOTTSÁG 648/2011/EU VÉGREHAJTÁSI RENDELETE
   (2011. július 4.)
   az 1266/2007/EK rendeletnek az egyes állatok esetében a 2000/75/EK tanácsi irányelvben előírt körzetelhagyási tilalom alóli mentesség feltételeire vonatkozó átmeneti intézkedések alkalmazásának időtartama tekintetében történő módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a kéknyelv-betegség elleni védekezésre és felszámolására vonatkozó külön rendelkezések megállapításáról szóló, 2000. november 20-i 2000/75/EK tanácsi irányelvre (1) és különösen annak 9. cikke (1) bekezdésének c) pontjára, 11. és 12. cikkére, valamint 19. cikke harmadik bekezdésére,
   mivel:
   
               (1)
            
            
               A kéknyelv-betegségre fogékony fajokhoz tartozó egyes állatok szállításának ellenőrzése, megfigyelése, felügyelete és korlátozása tekintetében a 2000/75/EK tanácsi irányelv végrehajtási szabályairól szóló, 2007. október 26-i 1266/2007/EK bizottsági rendelet (2) meghatározza az említett állatok korlátozás alá vont körzetekbe és körzetekből történő szállításának ellenőrzésére, megfigyelésére, felügyeletére és korlátozására vonatkozó, a kéknyelv-betegséggel kapcsolatos szabályokat.
            
         
               (2)
            
            
               Az 1266/2007/EK rendelet 8. cikke megállapítja a 2000/75/EK irányelvben előírt körzetelhagyási tilalom alóli mentesség feltételeit. A rendelet 8. cikkének (1) bekezdése előírja, hogy a korlátozás alá vont körzetben lévő gazdaságból, spermagyűjtő központból vagy állomásról származó állatoknak, azok spermájának, petesejtjeinek és embrióinak egy másik gazdaságba, spermagyűjtő központba vagy állomásra történő szállítása mentesül a körzetelhagyási tilalom alól, amennyiben az állatok, azok spermája, petesejtjei és embriói megfelelnek a rendelet III. mellékletében előírt feltételeknek, vagy teljesülnek bármely más megfelelő állat-egészségügyi garanciák feltételei, amelyek a kéknyelv-betegség vírusának terjedését megakadályozó, illetve a kórokozó-átvivők támadása elleni, az állatok szállítását megelőzően a származási hely illetékes hatósága által megkövetelt, a rendeltetési hely illetékes hatósága által pedig engedélyezett intézkedések kockázatelemzésének kedvező eredményén alapulnak.
            
         
               (3)
            
            
               Az 1266/2007/EK rendelet 9a. cikkének (1) bekezdése úgy rendelkezik, hogy átmeneti intézkedésként és a rendelet III. mellékletében előírt feltételektől eltérve a rendeltetési tagállamok megkövetelhetik, hogy azon állatok szállítása, amelyekre az említett rendelet 8. cikkének (1) bekezdésében előírt mentesség vonatkozik, további feltételeknek is megfeleljen, az állatok behozatalának entomológiai és epidemiológiai feltételeit figyelembe vevő kockázatértékelés alapján. Az említett további feltételek előírják, hogy az állatoknak 90 naposnál fiatalabbnak kell lenniük, születésük óta kórokozó-átvivőktől védett környezetben elzárva kellett, hogy tartsák őket, és egyes, az említett rendelet III. mellékletében említett vizsgálatokat el kellett rajtuk végezni.
            
         
               (4)
            
            
               Az 1142/2010/EU rendelettel (3) módosított 1266/2007/EK rendelet további hat hónappal, 2011. június 30-ig meghosszabbította az 1266/2007/EK rendelet 9a. cikkében megállapított átmeneti intézkedések alkalmazásának időtartamát. Az 1142/2010/EU rendelet elfogadásakor várható volt, hogy az 1266/2007/EK rendelet III. melléklete új szabályokat fog meghatározni a kórokozó-átvivőktől védett létesítmények kritériumaira, és így az említett átmeneti intézkedésekre már nem lesz szükség. A rendelet III. mellékletének tervezett módosításai azonban még nem történtek meg.
            
         
               (5)
            
            
               Az 1266/2007/EK rendelet 9a. cikkének (1) bekezdésében megállapított átmeneti intézkedések alkalmazásának időtartamát ennek megfelelően további egy évvel meg kell hosszabbítani, amíg a kórokozó-átvivőktől védett létesítmények tekintetében meg nem történik az 1266/2007/EK rendelet III. melléklete módosításainak elfogadása.
            
         
               (6)
            
            
               Az 1266/2007/EK rendeletet ezért a fentieknek megfelelően módosítani kell.
            
         
               (7)
            
            
               Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
            
         ELFOGADTA EZT A RENDELETET:
   1. cikk
   Az 1266/2007/EK rendelet 9a. cikke (1) bekezdésének bevezető mondatában a „2011. június 30-ig” szöveg helyébe a „2012. június 30-ig” szöveg lép.
   2. cikk
   Ez a rendelet az Európai Unió Hivatalos Lapjában való kihirdetését követő harmadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2011. július 4-én.
      
         
            a Bizottság részéről
         
         
            az elnök
         
         José Manuel BARROSO
      
   
   
      (1)  HL L 327., 2000.12.22., 74. o.
   
      (2)  HL L 283., 2007.10.27., 37. o.
   
      (3)  HL L 322., 2010.12.8., 20. o.